和金兄
作者：徐元杰
朝代：宋

paragraphs: 大學融智門，至善在所止。
明德與新民，貫通無異理。
萬折水必東，千古吾晦翁。
考亭追杏壇，猶存舞雩風。
昔者學易堂，粵山寬閒野。
此道聞而知，篤信無虛假。
尚有劉靜春，至理共樂循。
我登二老門，天方壽斯文。
服膺善恐失，適正杜邪曲。
當時片言下，問道不隔宿。
學易堂已空，誰與鞭凡庸。
靜春正耆龐，摳衣儘從容。
襟誼子崇篤，遠來顧煢獨。
作詩念清新，愧我言腐熟。
四海皆弟兄，尚友惟輔仁。
春草正碧色，話別同敷陳。